Diari Oficial de la Generalitat Valenciana


Sumari del DOGV 9725, del 15-11-2023 (2023/11686)

RESOLUCIÓ de 6 de novembre de 2023, de la Direcció General de Justícia, per la qual es convoca per a la seua provisió pel sistema de lliure designació un lloc de treball en l'Institut de Medicina Legal d'Alacant.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9725

Data del DOGV
:   15-11-2023

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2023/11456


Data del document
:   06-11-2023

Organisme emissor
:   Conselleria de Justícia i Interior

Tipus de document
:   Resolució

Anàlisi jurídica

 Descriptors 

:   * Conselleria de Justícia i Interior

RESOLUCIÓ de 6 de novembre de 2023, de la Direcció General de Justícia, per la qual es convoca per a la seua provisió pel sistema de lliure designació un lloc de treball en l'Institut de Medicina Legal d'Alacant. [2023/11422]  
De conformitat amb el que establixen els articles 524 i següents de la Llei orgànica 6/1985, d'1 de juliol, del poder judicial, els articles 56 i següents del Reial decret 1451/2005, de 7 de desembre, pel qual s'aprova el Reglament d'ingrés, provisió de llocs de treball i promoció professional del personal funcionari al servei de l'Administració de justícia; el Reial decret 144/2023, de 28 de febrer, pel qual s'aprova el Reglament dels instituts de medicina legal i ciències forenses, i el Decret 60/2007, de 20 d'abril, del Consell, pel qual s'aprova el Reglament d'organització i funcionament de l'Institut de Medicina Legal d'Alacant.  
  
Fent ús de les atribucions que conferix l'article 9 del Decret 134/2023, de 10 d'agost, del Consell, d'aprovació del Reglament orgànic i funcional de la Conselleria de Justícia i Interior, resolc:  
  
Convocar la provisió, pel sistema de lliure designació, del lloc la descripció i els requisits necessaris per a l'exercici del qual s'especifiquen en l'annex I de la present convocatòria, d'acord amb les bases següents:  
  
Primera. Requisits de participació  
1. Podrà participar el personal funcionari de carrera pertanyent al cos de metges forenses, que es trobe en situació de servei actiu, que dispose d'un mínim de cinc anys d'experiència en el cos.  
  
Els/les participants hauran de reunir els requisits i les condicions del lloc d'acord amb la classificació d'aquest que s'exposa en l'annex I.  
2. No podran participar en aquesta convocatòria de lliure designació:  
a) Els declarats suspesos en ferm, mentre dure la suspensió.  
b) Els funcionaris que es troben en situació d'excedència voluntària per interés particular, durant el període mínim obligatori de permanència en aquesta situació.  
c) Els sancionats amb trasllat forçós, fins que transcórreguen un o tres anys, per a destinació en la mateixa localitat en la qual se'ls va imposar la sanció, si es tracta de falta greu o molt greu, respectivament. Aquests terminis es computaran des de la data de presa de possessió en la destinació a la qual hagen sigut traslladats i, en cas que la sanció no s'haja executat en el termini d'un mes des de la notificació de la resolució a l'interessat, el còmput començarà l'endemà de finalització d'aquest termini.  
  
Segona. Sol·licituds de participació  
1. Les persones que vulguen participar en el concurs han de presentar la sol·licitud a través del Registre electrònic de la Generalitat Valenciana: https://breu.gva.es/b/4iorcpUIGX, d'acord amb el que establix l'article 14 de la Llei 39/2005, d'1 d'octubre, del procediment comú de les administracions públiques.  
2. Les sol·licituds s'han de presentar en el termini de deu dies hàbils següents al de la publicació simultània de la present convocatòria en el Boletín Oficial del Estado i en el Diari Oficial de la Generalitat Valenciana. Si aquesta simultaneïtat no fora possible, aquest termini es comptarà a partir de la data de la seua publicació en el Boletín Oficial del Estado.  
3. Durant el termini de presentació de sol·licituds, les persones concursants podran modificar la petició de places mitjançant una nova sol·licitud que anul·larà totalment l'anterior. Per a això, hauran de seguir els mateixos passos de la seua primera inscripció. Transcorregut el termini, ja no serà possible la modificació.  
4. La consignació de dades falses en la instància o en la documentació aportada pels aspirants suposarà la pèrdua de plaça, a més de les mesures legals que corresponga aplicar.  
5. El domicili que figure en les instàncies es considerarà el vàlid a l'efecte de notificació, i seran responsabilitat exclusiva de la persona concursant els errors en la consignació d'aquest i la comunicació a la Direcció General de Justícia.  
  
Tercera. Documentació  
Juntament amb la sol·licitud, els participants han d'annexar els documents acreditatius dels mèrits que, al seu judici, acrediten la seua idoneïtat per al lloc, així com un índex d'aquests, que han d'escanejar les persones concursants en un únic fitxer (totes les pàgines en un sol fitxer, no un fitxer per pàgina o document) i que titularan amb els seus cognoms, nom i NIF, tot això, en lletres majúscules. Si aquests documents ja consten en l'expedient personal de la persona concursant, només serà necessari esmentar-los en la sol·licitud, sense aportar els documents corresponents.  
Igualment, es presentarà una memòria signada en la qual la persona candidata farà una anàlisi de tasques del lloc sol·licitat, condicions i mitjans necessaris per al seu acompliment, proposta de millora en el desenvolupament de les funcions i totes aquelles qüestions que la persona aspirant considere d'interés o importància amb base en la descripció de les funcions del lloc.  
  
Quarta. Resolució i adjudicació de destinació  
La resolució de la present convocatòria es durà a terme mitjançant una resolució de la directora general de Justícia i el nomenament s'efectuarà en el termini màxim d'un mes comptat des de la finalització del termini de presentació de sol·licituds, una vegada apreciada la idoneïtat de les persones candidates. Aquest termini podrà prorrogar-se, excepcionalment, fins a un mes més.  
La resolució de nomenament es motivarà amb referència al compliment, per part de la persona candidata triada, dels requisits i les especificacions exigides en la convocatòria i la competència per a procedir a aquest.  
En la resolució d'aquesta convocatòria s'indicarà expressament la data d'inici dels terminis de cessament (en l'actual lloc) i la presa de possessió (en la nova destinació).  
El personal designat podrà ser destituït amb caràcter discrecional per la mateixa autoritat que el va nomenar mitjançant una resolució en la qual la motivació es referirà exclusivament a la competència per a adoptar-la. També podrà renunciar a aquest lloc de treball, mitjançant una sol·licitud raonada en la qual faran constar els motius professionals o personals per a aquesta renúncia i sempre que haja ocupat aquest lloc almenys durant un any.  
Al personal funcionari del cos de metges forenses i del cos de facultatius de l'Institut Nacional de Toxicologia i Ciències Forenses, titular d'un lloc singularitzat que siga nomenat amb caràcter definitiu per a un lloc de lliure designació, se li reservarà, durant el temps que ocupe aquest lloc de lliure designació, el lloc singularitzat que haja ocupat amb anterioritat a aquest nomenament, sempre que els dos llocs siguen de l'Administració de justícia i del mateix àmbit territorial de l'administració competent. En cas que els dos llocs radiquen en diferent àmbit territorial, serà aplicable el que disposa el paràgraf següent.  
  
El personal funcionari del cos de metges forenses i del cos de facultatius de l'Institut Nacional de Toxicologia i Ciències Forenses, que estiga ocupant un lloc no singularitzat i siga nomenat amb caràcter definitiu en un lloc de lliure designació, quan cesse en aquest càrrec serà adscrit provisionalment a una plaça vacant genèrica en la seu de l'institut on presta serveis, i haurà de participar en el primer concurs de trasllats en el qual s'oferisquen places en aquesta seu. En aquest concurs tindrà preferència per a ocupar les vacants de caràcter genèric.  
  
  
Cinquena. Recursos  
Aquesta resolució posa fi a la via administrativa. D'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, els interessats poden interposar un recurs de reposició, amb caràcter potestatiu, davant de l'òrgan que ha dictat aquesta resolució, en el termini d'un mes a comptar des de l'endemà de la seua publicació. Alternativament, si no es recorre en reposició, es pot interposar un recurs contenciós administratiu davant del Jutjat Contenciós Administratiu de la ciutat de València, en el termini de dos mesos a comptar des de l'endemà de la publicació de la present resolució, segons els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 6 de novembre de 2023.- La directora general de Justícia: Cristina Gil Fabregat.  
  
  
  
ANNEX I  
  
Lloc de treball: 1101 (301163)  
Denominació: director/a  
Centre de destinació: Institut de Medicina Legal i Ciències Forenses d'Alacant  
Naturalesa: funcionarial  
Sector: Administració de justícia  
Provisió: lliure designació  
Dedicació: exclusiva  
Complement específic: 1.515,55 euros/mes  
Característiques:  
1. Requisits:  
Metge forense en actiu, cinc anys d'exercici professional com a metge forense.  
2. Funcions:  
Les assignades en el Reial decret 144/2023, de 28 de febrer, pel qual s'aprova el Reglament dels instituts de medicina legal i ciències forenses, i les establides en l'article 9 del Reglament d'organització i funcionament de l'Institut de Medicina Legal d'Alacant, aprovat pel Decret 60/2007, de 20 d'abril, del Consell.